**Lisa 1. Tehniline kirjeldus**

Dünaamiline hankesüsteem: „Maaparandustööd“

Viitenumber: 275184

Seotud hange: „Maaparandustööd 2025 (II piiratud hankemenetlus)“

Viitenumber: 293588

1. Tööde eesmärk on tagada riigi poolt korras hoitavate ühiseesvoolude (edaspidi ka eesvool) eesmärgipärane ja keskkonnasäästlik toimivus luues eeldused riigi poolt korras hoitavate ühiseesvoolude valgalalt liigvee ärajuhtimiseks ja valgalal asuvate maaparandussüsteemide kuivendusnormidele vastavaks toimimiseks.

2. Maaparandustööd (edaspidi ka tööd) tuleb teha käesoleva tehnilise kirjeldusega ja seotud hanke dokumentides ette nähtud korras. Tööde nimekirja, asukoha, mahud, kirjelduse ja nõuded tööde tegemiseks esitab hankija igakordselt seotud hanke dokumentides. Kui seotud hanke dokumentidest tulenevad teistsugused nõuded võrreldes käesolevas tehnilises kirjelduses sätestaud nõuetega, tuleb lähtuda seotud hanke dokumentides toodust. Kui tehnilises kirjelduses sätestatud õigusaktid ja juhendid lepingu kestuse ajal muutuvad, tuleb järgida kehtivaid nõudeid. Kui juhendid muutuvad lepingu täitmise ajal, teavitab tellija sellest töövõtjat viivitamatult.

3. Enne pakkumuse esitamist on soovitatav teha kohapealne eesvoolu ülevaatus ja arvestada, et tööde üleandmisel peab eesvool olema maaparandushoiutöödele vastavalt hooldatud, vee vaba vool peab olema hooldustööde lõigu kogu pikkusel tagatud.

4. Seotud hanke dokumendid võivad sisaldada andmeid selliste kaitstavate loodusobjektide asukohtade kohta, mille avalikustamine (näiteks massiteabevahendites) on keelatud. Seotud hanke dokumentide allalaadimisega võtab isik endale kohustuse tagada avalikustamiskeelu järgimine.

5. Töövõtja on kohustatud tagama lepingu täitmise käigus isikuandmete töötlemise õiguspärasuse ja vastavuse isikuandmete kaitse üldmääruse (EL 2016/679) ja teistes andmekaitse õigusaktides sätestatud nõuetele sh täitma organisatsioonilisi, füüsilisi ja infotehnaloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, avalikustamise jms eest.

6. Maaparandustööde üleandmise tähtaeg täpsustatakse seotud hanke dokumentides.

7. Töövõtja on kohustatud lepingu jõustumisest kahe nädala jooksul esitama hankijale iga lepingus oleva eesvoolu kohta hooldustööde tegemise ajakava, mis on kooskõlas töömahtude ja töödele seatud ajaliste piirangutega.

8. Töövõtja peab olema teadlik ja arvestama tööde planeerimisel ja töid tehes keskkonnakaitseliste, muinsuskaitseliste ja muude võimalike objektide ning piirangutega. Hankijale teadaolevad kaitsealused objektid, mis piirnevad või asuvad hooldataval alal ja lisanõuded töödele esitab hankija igakordselt konkreetsetes seotud hanke dokumentides. Hankija teavitab töödest Keskkonnaametit ning kui Keskkonnaamet seab töödele täiendavaid tingimusi, siis peab töövõtja ka nendega arvestama.

9. Raietööde planeerimisel tuleb arvestada linnurahu pidamisega 15. märtsist kuni 31. juulini. Rohkem infot linnurahu kohta leiab Keskkonnaameti kodulehelt ja MTÜ Eesti Erametsaliidu kodulehelt.

10. Maaparandustööd peavad vastama maaparandusseaduses, maaeluministri 19.12.2018. a määruses nr 75 „Maaparandushoiutööde nõuded“ toodud nõuetele.

11. Maaparandustööde tegemisel tuleb järgida juhendit „Kuivendussüsteemide eesvoolude veekeskkonda säästva hoiu põhimõtteid“ (Maaeluministeerium, Põllumajandusamet 2018).

12. Igale eesvoolule määratud hankija esindaja koos kontaktandmetega on toodud seotud hanke dokumentides.

13. Töövõtja korraldab enne töödega alustamist hankija esindajaga koosoleku, mille käigus arutatakse läbi tööde korraldus ja nõuded ning lepitakse kokku töödega alustamise aeg. Koosoleku kokkulepped tuleb vormistada kirjalikult koosoleku protokollis.

14. Töövõtja peab enne tööde algust kõiki maaomanikke töödest ja tööde ajakavast teavitama ja nendega tööde tegemise aja kooskõlastama ning võimalusel arvestama maaomanike mõistlike nõudmistega, mis ei ole vastuolus hankes ette nähtud tegevustega. Kooskõlastamiseks vajalikud maaomanike kontaktandmed, mis on toodud rahvastiku- või äriregistris, saab Töövõtja hankija esindajalt. Maaomanike teavitamisest ja kokkulepetest nendega tuleb teavitada hankija esindajat e-kirja teel enne töödega alustamist.

15. Töövõtja peab töödega alustamisest koheselt (eelistatult vähemalt kolm päeva enne töödega alustamist) teavitama hankija esindajat e-kirja teel.

16. Töid tehes ei tohi takistada veevoolu maaparandussüsteemis ega tekitada muu tegevusega kahju väljaspool maaparandussüsteemi asuvatele kinnistutele.

17. Töövõtja peab tagama maaparandussüsteemi korrastatud osa nõuetekohase toimimise.

18. Tööde tegemisel tuleb vältida suurveeperioode.

19. Vee vaba vool tuleb tööde käigus ja tööde üleandmisel tagada tööde lõigu kogu pikkusel. Töövõtja peab arvestama, et tööde tegemise ajaks võib olla lisandunud voolutakistusi (nt koprapaise), mis tuleb samuti voolusängist eemaldada. Vajadusel tuleb eemaldada ka voolutakistused, mis asuvad hanke esemeks oleva eesvoolu lõigust allavoolu, kuid mõjutavad selle toimimist.

20. Rohttaimestik tuleb niita eesvoolu põhjast, mõlemalt nõlvalt ning mõlemalt kaldalt kuni 1,5 m laiuselt, kui seotud hanke dokumentides ei ole teisiti kirjas. Niidetud rohttaimestik ei tohi takistada veevoolu.

21. Raiematerjal kuulub maaomanikule ning selle likvideerimine ja koondamine tuleb maaomanikuga kooskõlastada. Töövõtjal tuleb arvestada, et jämepuistust tuleb maaomaniku soovi korral teha sortimenti. Raiematerjal tuleb koondada kinnistu piires üldjuhul piki eesvoolu maaomanikuga kokkulepitud kohta, vähemalt 5 m kaugusele eesvoolu servast selliselt, et see ei takistaks maa sihtotstarbelist kasutamist, veokaugus kuni 300 m. Juhul, kui kasutatakse freesimist, tuleb tagada, et freesitud materjal ei satuks voolusängi ega liiguks suurveega allavoolu. Juhul, kui freesitud materjal ummistab allavoolu asuvaid truupe, tuleb töövõtjal need puhastada.

22. Tööde käigus ei tohi rikkuda truupe, drenaažikollektorite suudmeid, drenaažisuudme tähiseid ega maaomanike piirimärke/tähiseid. Vajadusel tuleb enne töödega alustamist drenaažisuudmed tähistada. Rikutud truubid, drenaažisuudmed, drenaažisuudmete tähised ja piirimärgid/tähised tuleb taastada lepingujärgse töövõtja kulul.

23. Tööde käigus peab vältima vee reostamist ja veekogu risustamist.

24. Töödel tuleb kasutada mehhanisme ja tehnoloogiat, mis välistavad kütte- ja määrdeainete sattumise veekogudesse. Masinate hooldustöid ja tankimist tuleb teha tasasel pinnal ja veekogudele mitte lähemal kui 10 meetrit. Töökoht peab olema varustatud vahenditega võimaliku reostuse likvideerimiseks, tööde käigus tuleb rangelt täita tuleohutuse nõudeid.

25. Juhul, kui töid tehakse Riigimetsa Majandamise Keskuse (RMK) metsaaladel, peab Töövõtja pöörduma vähemalt 1 kuu enne töödega alustamist RMK metskonda tööde kooskõlastamiseks ning juhinduma RMK nõuetest.

26. Voolusängist välja tõstetud ja muude võimalike jäätmete tekkimisel tuleb jäätmed käidelda vastavalt kehtivale jäätmeseadusele.

27. Töövõtja peab olema teadlik ja arvestama kehtivast ehitusseadustiku peatükist, mis esitab nõuded tee-ehitusele, mis võivad mõjutada hooldustööde tegemise käiku.

28. Tööde tegemisel tuleb võtta kasutusele kõik võimalikud abinõud sigade Aafrika katku leviku vältimiseks (täpsem info <https://agri.ee/taime-ja-loomatervis/sigade-aafrika-katk> ).